Fil-jiem li ġejjin il-Gvern se jħabbar għadd ta’ inizjattivi għall-ħajja aħjar tal-persuni b’diżabiltà. Dan ħabbruh il-Ministru tal-Familja u Solidarjetà Soċjali, Dr Michael Farrugia u s-Segretarju Parlamentari għad-Drittijiet ta’ Persuni b’Diżabilità u Anzjanità Attiva, Dr Justyne Caruana, waqt żjara dalgħodu fid-Dar tal-Providenza. Matul iż-żjara tagħhom huma ltaqgħu u tkellmu mar-residenti, żaru l-ICT Lab u l-Kamra Multisensorjali li sena ilu ġiet inawgurata uffiċċjalment mill-President, illum Emeritus, Dr George Abela. Dr Farrugia saħaq fuq l-importanza tal-kooperazzjoni li hemm bejn l-Istat u l-Knisja fejn jidħlu persuni b’diżabiltà. Min-naħa tagħha, Dr Caruana faħħret il-ħidma tad-Dar tal-Providenza fuq livell uman u fuq livell soċjali u tenniet li bis-saħħa tar-relazzjonijiet u ta’ kooperazzjoni mill-qrib qed ikomplu jissaħħu s-servizzi u l-benefiċċji għall-persuni b’diżabilità. Hija qalet kif is-Segretarjat tagħha ħadem bis-sħiħ f’dawn l-aħħar xhur b’risq il-persuni b’diżabiltà u frott ta’ din il ħidma ser ikun hemm sensiela ta’ inizjattivi ġodda li ser jitħabbru dalwaqt.